Khuraafaadka oo la aamino dhibta ugu yar ee uu leeyahay waxaa ka mid ah in uu ku seejiyo hantidii aad shaqaysan lahayd !

Qolyo Carbeed oo aan beryo dhowayd wada shaqayn jirnay oo midna Ciraaqi ahaa midna Yamani ahaa ayaa lahaa maqaayad ay wada leeyihiin oo ay shuraako ku yihiin, isla markaana dhowr farac ku leh Thailand, waxa ay aniga isoo bandhigeen in aan Cashier ka noqdo mid ka mid ah maqaayaddahaas oo aan la shaqeeyo, dabadeedna halkii baan muddo kala shaqeeyey.

Balse balaayaba way dambaysaaye ilayn nimankani waa kuwo mushakiyiin ah oo aad u aaminsan khuraafaadka, waxa ay isku qanciyeen in la sixrayo si ganacsigoodu u xidhmo, waxaana ay is aaminsiiyeen in ay bartilmaameed u yihiin qolyo kale oo sixir u maleegaya iyo balaayo aynaan garanayn oo ganacsigooda lala damacsan yahay.

Marka ay saacaddu gaadho sagaalka subaxnimo mid ka mid labadan nin waxa uu bac milix ah ku daadin jiray dhammaan hareeraha bannaanka xiga ee maqaayadda, intaas ka dibna waxa uu shidi jiray sameecado ku rakibnaa maqaayadda isaga oo YouTube-ka ka gayn jiray wax ay ugu yeedhaan ruqya, ka dibna arooryadaas hore ayay dhagaha kaga qaadi jireen shaqaalaha maqaayadda wadaad ku dhawaaqaya sixir, sixir, sixir iyo jin, jin, jin, dabadeedna waxa ay bilaabi jireen in ay ku rusheeyaan shaqaalaha iyo guud ahaan maqaayadda gudaheeda iyo debeddaba biyo ay kala yimaadeen guryahooda oo ay wax ku soo akhriyeen, iyaga oo ku soo shubi jiray biyahaas caagadaha biifbaafta ah ee saabuuntu ka dhammaatay.

Intaas waxa u dheeraa in afar iyo labaatanka saacadood uu maqaayadda ka bixi jiray Qur'aan aan kala joogsi lahayn.

Sidoo kale geedahan idiin muuqda oo aan anigu sawirkan ka qaaday ayay goob dambe oo qarsoon ku shidi jireen balse urtiisu waxa ay wada qabsan jirtay guud ahaan maqaayadda oo dhan sidii uunsiga iyo fooxa oo kale, gaar ahaan waxa ay shidi jireen laba xilli oo kala ah sagaalka subaxnimo iyo lixda makhribnimo.

Markii aan geedahan baadhay waxa ii soo baxday in ay yihiin geedo ay adeegsadaan qolyaha cilaajyadu ee khuraafaadka aaminsan, waana geedo dadka lagu shido oo qadhmuun si jinka ay sheegaan looga caydhiyo goobta, balse ah sun halis gelin karta caafimaadka qofka marka uu neef ahaan u qaato, markii aan arrintaas iyagana wax ka weydiiyey waxa ay iigu jawaabeen malaa'igta ayaa soo gasha goobta dhirtan lagu shido jimamkuna way ka yaacaan kkk

Qaybta aan anigu ka shaqayn jiray waxa igala shaqayn jiray laba qof oo dhallinyaro ah gabadh Thai ah iyo wiil u dhashay dalka Uzbekistan, halka shaqaalaha guud ee maqaayadduna ay gaadhayeen 15 qof.

Labadan dhallinyarada ah oo aniga iga ag dhowaa gaar ahaan gabadha Thai-ga ah ayaa mar kasta iyada oo yaabban i weydiin jirtay nimankani waxa ay walaaqanayaan, iyada oo igu odhan jirtay maxaa ka khaldan qolyahan adiga ayaa Carabta iga fahansan e ? nimankani waa maxay waxan ay aaminsan yihiin ? ma macaamiisha ayay inaga eryayaan ? Kk

Markaas baan ku odhan jiray waa niman khuraafaad aaminsan oo iyagu is tooganaya ee iska daa iyaga ayaa ka shalayn doona e, waana runteed, waayo maadaama aan anigu Cashier-ka ahaa maqaayaddu marba marka ka dambaysay hoos bay u sii dhacaysay, macaamiishuna way sii yaraanayeen halka lacagta soo gashaana ay isa sii dhimaysay, maadaama dadku dhibsan jireen dhirtan qadhmuun ee lagu shido maqaayadda labada xilli iyo Qur'aankan 24-ka saacadood ka baxayaba.

Guud ahaan maqaayaddu waxa ay furnayd shan bilood oo keliya, maqaayaddu waxa ay ku taallay goob istiraatiiiji ah oo aad u dad badnayd, sidaas oo ay tahayna wax ka sii dhaca mooyee faa'ido ku soo korodhaa ma ay jirin, heer waxa ay gaadheen markii ay suuq xumidooda ka yaabeen in uu mid ka mid ah nimankan mushakiyiinta ahi soo basaaso maqaayaddaha kale ee hareeraha ka xiga, kuwaas oo runtii ka macaamiil badnaa maadaama ay ahaayeen maqaayaddo macaamiisha soo jiita oo aan khuraafaadka aaminsanayn, isla markaana ay ka bixi jireen muusig deggan iyo heeso halaasi ah.

Sidaas darteed macmiilkii hal mar maqaayaddan soo gala waa uu ka boodi jiray jawigeedan qasan, waxa aan xasuustaa qoys Shiinays ah oo markii ay sidaas u soo galeen maqaayadda ee ay maqleen Qur'aankan dalacan ee codka dheer ku baxaya ka booday oo maqaayaddii isla markiiba dib uga baxay iyaga oo aan fadhiisanba iyo macaamiil badan oo qoyskaas la mid ahayd oo sidoo kale iyaguna ka baxay maqaayadda.

Xitaa marbaa waxa dhacday mid Carab ah se isagu saaxiib la ahaa qolyahan ayaa mar igu yidhi Xasanow maqaayaddan marka aan soo galo waxa aan dareemaa diiqad oo jawigeedu caadi ma aha.

Markii aan laba bilood la shaqaynayey waxa aan go'aansaday in aan runta u sheego nimankan wareersan, waxa aan ku idhi war niman yahow i dhagaysta malaha shaqo doon ma tihidin oo ganacsigiina dan kama lihidin e hadalkaygan si fiican u dhuuxa, waanay ahayn anigu cilaajkan waan ka tagayaa.

Marka koowaad dal Muslim ah ma joogtaan macaamiisheenuna waxa ay isugu jiraan dad diimo kala duwan haysta iyo kuwo aan diinba haysan keliya ha eeganina afarta qof ee Carabta ah ee inoo yimaadda.

Marka labaad meeshu cilaaj ma aha waa goob ganacsi ee joojiya dhirtan qadhmuun ee aad shidaysaan, sidoo kale ruqyadan iyo wadaadkan qaylinaya ee aad ummadda dhagaha kaga qaadeen isna bartaas ku joojiya oo damiya.

Qodobka saddexaad waxa aan ku idhi Qur'aanka iyo ruqyada ku beddela heeso iyo muusig deggan si aynu macaamiisha u soo jiidanno.

Midna waan fahansiiyey oo waxa aan ku idhi niman yahow rag waaweyn ayaad tihiin oo qurbe ku nool looma baahna badownimo iyo jaahilnimo khuraafaad ku lammaan yahay, ma jiraan wax la yidhaah sixir iyo jin oo saamayn ku yeelan kara ganacsigiina iyo cid idin bartilmaameedsan karta toona ee khuraafaadkan inta aad meel iska dhigtaan danta ganacsigiina ka raacda oo idinku ganacsigiina ha iska xidhina.

Wada hadal dheer ka dib nimankii way ku qanceen taladaydii dhammaan hawlihii waalida ahaana way joojiyeen, ka dibna isbeddel la taaban karo ayaa maqaayaddii ku yimid weliba muddo kooban oo kor ayay u soo kacday dhinac kasta, haddii ay macaamiisha noqon lahayd iyo haddii ay dhanka dakhliga soo galaba noqon lahayd.

Intani waa dhibta ugu yar ee laga dhaxlo khuraafaadka la aamino, taas oo aan si toos ah u arkay saamaynteeda xun iyada oo i tus oo i taabsii ah kk

Sidoo kale waxa aan idin la wadaagi doonaa muuqaallo aan ka duubay maqaayaddan cilaajka isu beddeli gaadhay ee aan anigu badbaadiyey iyo iyada oo markii dambe noqotay goob xafladaha lagu dhigto oo muusiggu samada isku shareero isla markaana ganacsigeedii bulaalay kkk

Sawirku waa dhirtii iyo geedihii ay shidi jireen ee malaa'igta soo galbin jiray jimamkana eryan jiray